Diari Oficial de la Generalitat Valenciana


Sumari del DOGV 3669, del 19-01-2000 (1999/10774)

ACORD de 29 d’octubre de 1999, de la Comissió Territorial d’Urbanisme de València, referit a la modificació número 15 del Pla General de Paterna, relativa a protecció ferroviària.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   3669

Data del DOGV
:   19-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10335


Data del document
:   29-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Paterna
    * pla d'urbanisme

ACORD de 29 d'octubre de 1999, de la Comissió Territorial d'Urbanisme de València, referit a la modificació número 15 del Pla General de Paterna, relativa a protecció ferroviària. [1999/S10804]
  
Vist l'expedient remés per l'Ajuntament de Paterna, referit a la modificació número 15 del Pla General, relativa a protecció ferroviària, i de conformitat amb els següents:
  
Antecedents de fet
  
Primer. El projecte se sotmeté a informació pública mitjançant l'Acord del Ple de l'ajuntament en la sessió del dia 29 d'octubre de 1998. Després del pertinent període d'exposició pública, en el qual no es presentaren al·legacions, el mateix òrgan l'aprovà provisionalment en data 28 de gener de 1999.
  
Segon. El projecte consta de memòria i plans d'ordenació. A més, s'adjunta un estudi d'impacte ambiental.
  
Tercer. L'objecte de la modificació és el canvi de classificació d'una parcel·la que passa de sòl no urbanitzable a sòl urbà. La finalitat és permetre l'ampliació de les instal·lacions del Patronat Intermunicipal Francisco Esteve, dedicat a fins d'interés social (centre d'educació especial i centre ocupacional).
  
Els terrenys estan afectats per la protecció ferroviària establida en el pla general. El canvi de classificació de sòl té com a conseqüència que la zona de protecció ferroviària es redueix considerablement, amb la qual cosa els terrenys afectats queden alliberats de la dita afectació.
  
Quart. Ferrocarrils de la Generalitat Valenciana emeté informe favorable en data 21 de maig de 1999.
  
Cinqué. El sotssecretari d'Urbanisme i Ordenació Territorial, en data 24 de juny de 1999, resolgué no elevar al Ple de la Comissió Territorial d'Urbanisme l'expedient relatiu a la modificació número 15 del Pla General de Paterna, relativa a protecció ferroviària, fins que no s'emetera la declaració d'impacte ambiental, sense perjuí d'això qual s'emeté informe previ en el qual s'indicava que s'havien d'aportar plans de l'ordenació vigent i identificar la modificació en els plans d'ordenació.
  
Sisé. En data 24 de maig de 1999 es va rebre la nova documentació remesa per l'Ajuntament de Paterna, en la qual s'aporta un pla d'ordenació de la modificació proposada.
  
Seté. La Direcció General de Planificació i Gestió del Medi Natural de la Conselleria de Medi Ambient emeté declaració d'impacte ambiental favorable, en data 14 d'octubre de 1999.
  
Huité. Paterna té el pla general aprovat definitivament per la Comissió Territorial d'Urbanisme en data 15 de novembre de 1990.
  
Fonaments de dret
  
Primer. La tramitació ha sigut correcta, de conformitat amb allò que s'ha establit en l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon. La documentació no està completa, ja que no s'inclouen plans d'informació que reflectisquen l'ordenació vigent. No obstant això, s'han consultat els plans de l'ordenació vigent en aquest àmbit que consten en l'arxiu de la Comissió Territorial d'Urbanisme per a determinar l'abast de la modificació proposada. La dita ordenació correspon a la modificació número 4 del Pla General de Paterna, relativa a reserva ferroviària, que fou aprovada definitivament per la Comissió Territorial d'Urbanisme, en sessió del dia 27 de setembre de 1994.
  
Tercer. La finalitat de l'expedient és permetre l'ampliació d'unes instal·lacions ja existents, destinades a un centre d'interés social com és el Patronat Intermunicipal Francisco Esteve (centre d'educació especial i centre ocupacional). En l'ordenació vigent, els terrenys en què ja està emplaçada la dita instal·lació estan classificats com a sòl urbà i tenen marcada la seua corresponent zona de protecció ferroviària. Els terrenys en què es pretén fer l'ampliació de les instal·lacions estan classificats com a sòl no urbanitzable i tenen una zona de protecció ferroviària més àmplia, com correspon a aquesta classe de sòl segons la legislació sectorial aplicable. Si se sol·licitara una declaració d'interés comunitari per a autoritzar l'ampliació de les instal·lacions, l'expedient no es podria aprovar per estar afectats els terrenys per la protecció ferroviària. És per això que es planteja el canvi de classificació de sòl per a, indirectament, reduir la franja de protecció ferroviària i permetre d'aquesta manera l'ampliació de les instal·lacions.
  
En realitat, el tema més important que es planteja en l'expedient és la construcció d'unes instal·lacions en uns terrenys afectats, en principi, per una protecció ferroviària. Com aquesta qüestió ha sigut informada favorablement per l'organisme competent (Ferrocarrils de la Generalitat Valenciana), la veritat és que la resta de determinacions de la modificació tenen una menor transcendència. En aquest sentit, el canvi de classificació de sòl no urbanitzable a sòl urbà d'una parcel·la d'uns 1.400 m², confrontant a uns terrenys ja classificats com a sòl urbà i per a l'ampliació d'unes instal·lacions ja existents, es pot admetre, tenint en compte també la declaració d'impacte ambiental que ha sigut emesa amb caràcter favorable. En última instància cal considerar, a més, el caràcter social de l'actuació que justifica l'interés general de la modificació.
  
Quart. Ja que es tracta d'una reclassificació de sòl no urbanitzable a sòl urbà resulta aplicable l'article 55.5 de la Llei Reguladora de l'Activitat Urbanística, que exigeix garantir l'especial participació pública en les plusvàlues que es generen. Atés el caràcter social de l'activitat, no es requereix cap mesura addicional per a completar aquesta exigència.
  
Cinqué. Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei Reguladora de l'Activitat Urbanística.
  
Sisé. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a emetre dictamen resolutori sobre l'aprovació definitiva dels Plans Generals i de les seues modificacions de municipis menors de 50.000 habitants, de conformitat amb allò que s'ha disposat en l'article 39, per remissió de l'article 55.1, de la Llei Reguladora de l'Activitat Urbanística, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot allò que s'ha exposat anteriorment, la Comissió Territorial d'Urbanisme, en sessió del 29 d'octubre de 1999, acorda:
  
Aprovar definitivament la modificació número 15 del Pla General de Paterna relativa a protecció ferroviària.
  
Contra la present resolució, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això sense perjuí que es puga exercitar qualsevol altre recurs que s'estime oportú.
  
València, 29 d'octubre de 1999.- El secretari de la Comissió Territorial d'Urbanisme: José Manuel Palau Navarro.